Pilot assist werk op dieselfde prinsiep, maar met die voordeel dat die kar semi-outomiese vermoë ten toon stel. Die XC40 lees die strepe in die pad en sal dan, vir kort rukkies, die stuur van die voertuig oorneem. Volvo maan bestuurders om nie alles aan die voertuig oor te laat nie, omdat die stelsel nie ten volle outonomies is nie.
Die XC40, nes ander Volvo’s, het die groot tablet-skerm in die middelkonsole vanwaar baie funksies beheer kan word, maar dit verg baie gewoont raak en kan dit by tye ŉ omslommernis wees om deur die funksies te blaai.
Die Volvo XC40 volg in groot voetstappe wat sy ouboet, die XC90, getrap het. En dié is self ŉ voormalige Suid-Afrikaanse Motor van die Jaar wenner. In T5 Inscription AWD gewaad het die SUV heelwat om dit te laat geld en sit dit Volvo se goeie naam voort. Die XC40 lyk vars in die mark én sy segment, en het dit die nodige tegnologie om die toekoms in te roep. Die enjin en agt-spoed outomatiese ratkas werk goed saam, maar die petrolverbruik is verbasend skokkend.